Musikk-tv på sitt beste
Å dedikere et helt tv-program til en enkelt sang kunne blitt vel nerdete. 
Heldigvis klarer NRK her å løfte blikket og skape musikk-tv som er relevant for andre enn fansen. 

Mange av oss har veldig konkrete minner knyttet til musikk. 
Vi hører en spesiell sang, og plutselig er vi tilbake på jenterommet hvor vi leser en bok som har gjort spesielt inntrykk, vi er på ungdomsklubben med vennegjengen eller på et bortgjemt sted sammen med den første kjæresten. 
I etterkant blir det umulig å si om vi ville likt sangen like godt om vi hørte den for første gang i dag, fordi den er så uløselig knyttet til spesifikke minner. 

Det er akkurat dette prinsippet, med å se en enkelt sang i lys av sin samtid og sin kontekst, som gjør at det nye NRK 2-programmet "Hitlåtens historie" blir så interessant. 
Programmet er en videreføring av et konsept fra nå nedlagte "Lydverket", og konsentrerer seg om én kjent sang for hver episode. 
Men til forskjell fra programmer som "Landeplage", går man ikke rent musikkanalytisk til verks for å finne ut akkurat hva det er med den enkelte sangen som gjør at man så fort kan få den på hjernen. 
I stedet får vi historien om bandet, helt fra starten på karrieren, og vi får gjennom klipp fra gamle reportasjer og nye intervjuer historiene om hvordan akkurat denne sangen ble til. 
Men det stopper heldigvis ikke der. 
Programmet evner også å løfte blikket og se på hva som kjennetegnet tiden og stedet hvor sangen ble født. 

I den første episoden møter vi R.E.M., og får høre om hvordan det som startet som et ukjent collegeband kom opp med en ikonisk sang som "Losing My Religion", på et tidspunkt hvor de var blitt turnétrøtte og trengte en pause. 
Vi får høre interessante og reflekterte intervjuer med frontmann Michael Stipe og de andre, og får også et innblikk i hvordan det samfunnsengasjerte bandet bidro til å endre det politiske systemet i datidens USA. 

I episode nummer to handler det om Nenas "99 Luftballons", og også her er det mye spennende stoff å hente, enten man er interessert i 80-tallets postpønk og nyveiv-scene, den kalde krigen eller mer lokale, men like fullt aktuelle problemstillinger. 

Redaksjonen har valgt ut sanger som både er interessante i seg selv og som fungerer glimrende som baktepper til videre historiefortelling. 
Det gjør at programmet bør treffe langt utenfor den engere krets av spesielt musikkinteresserte seere. 
